इन खतों को पढ़कर मंटो की जिन्दगी के तमाम अनछुए पहलुओं और हकीकतों से वास्ता पड़ता है। ये खत मंटो ने अपने मित्र अहमद नदीम कासमी को लिखे थे। मंटो और कासमी के बीच खतो किताबत की शुरूआत पेन फ्रेंडशिप से शुरू हुई थी लेकिन जल्द ही यह सिलसिला जोर पकड़ता गया। मंटो ने कहीं उनकी कोई कहानी पढ़ी जो उन्हें बहुत अच्छी लगी और वे कासमी को पसंद करने लगे। उन्हें सलाह मशविरा भी देने लगे। दोनों अपने जीवन के सुख-दुख को शेयर करने लगे। मंटो ने बड़ी मोहब्बत, खुलूस और भाई-चारे के जज्बे के साथ ये खत लिखे हैं इनसे उनके बीच के रिश्तों की गहराई को समझा जा सकता है। कहते हैं दोनों के मिजाज बिलकुल अलहदा थे लेकिन दोनों का संवाद अभूतपूर्व है। मंटो के मन में जो भी आता वह लिख देते थे। बड़े तन्मय होकर कि जैसे वे खुद से बात कर रहे हों।